Søren Gade (V), 2006-05-18:
Jeg føler jo behov for at komme med et par bemærkninger til nogle af de spørgsmål, der har været rejst her i formiddag og i eftermiddag.
Det er helt i tråd med de planer, der er, at irakerne gradvis træder længere frem på scenen, og at de danske soldater træder længere tilbage.
Og det er bl.a. sket, ved at vi via en stor uddannelses- og træningsindsats har arbejdet for det.
For helt konkret at sige, hvad der er sket i vores område, så er det sådan, at vi har hjulpet med uddannelsen af godt 1.000 irakiske soldater.
Det er det, der gør, at de nu er i stand til at løse nogle af de opgaver, som danske soldater varetager.
Derfor kan der foretages en reduktion i bataljonen, helt i overensstemmelse med den tilstedeværelse, vi i øvrigt har, og det er også det, der sker i andre områder i Irak.
Så er det vigtigt for mig at sige, at i uddannelsen af de irakiske sikkerhedsstyrker bliver der lagt meget vægt på overholdelsen af menneskerettighederne.
Det er faktisk sådan, at inden for det sidste år har det danske militærpoliti i lejren gennemført over 500 vejledningsbesøg og 180 træningsbesøg, og det er som sagt i løbet af 12 måneder.
Og det er sådan, at det danske bidrag fra rigspolitiet også på godt et år har gennemført godt 450 besøg på politistationer og andet.
Dette bare for at understrege, at selv om vi er til stede med et større militært bidrag, så glemmer vi altså ikke uddannelsen af de irakiske sikkerhedsstyrker, herunder i overholdelsen af konventionerne.
Så har hr. Rune Lund et antal gange i dag stillet et spørgsmål, som jeg i går havde lejlighed til at diskutere med hr. Rune Lunds partikammerat, hr. Frank Aaen, hvor jeg gennemgik den helt specifikke situation.
Der er tale om, at danske soldater nu, fordi irakiske styrker kan tage nogle selvstændige opgaver, støtter irakerne i løsningen af deres opgaver.
Det betyder, at vi hjælper irakerne med at planlægge en militær operation.
Vi er i Irak som gæster.
Irak er et selvstændigt land.
Irak har myndigheden i deres eget land.
Så går vi ud og hjælper irakerne med en militær operation.
I denne operation tager irakerne 12 fanger.
Det er sådan, at det jævnfør alle internationale love og regler er det land, der fysisk tager den pågældende, som har ansvaret.
Men selv om det er sådan, betyder det jo ikke, at vi bare lukker øjnene og stikker fingrene i ørerne.
Det er rent faktisk sådan, at vi har været med til at uddanne disse soldater i, hvordan de skal opføre sig, og hvordan mennesker skal behandles.
Når det er således, at en dansk officer eller en dansk soldat ser et overgreb, så bliver det påtalt.
Det har jeg redegjort for i Nævnet.
Jeg har redegjort for nogle helt specifikke møder, den danske oberst har haft med irakiske myndigheder, hvor man har set nogle overgreb.
Så vi gør, hvad vi kan.
Men hvis vi gjorde, som hr. Rune Lund siger, enten blev i lejren eller tog hjem, så er det, jeg bare må spørge hr. Rune Lund: Tror hr. Rune Lund så, at de irakiske sikkerhedsstyrker vil holde op med at gå ud og lave aktioner og arrestere folk?
Vi er der, og vi vejleder og hjælper, og det er mig meget magtpåliggende at slå det fast.
Så vil jeg sige, at med den reduktion, vi nu foretager, går vi ikke på kompromis med soldaternes sikkerhed, for der er tale om, at irakerne overtager nogle opgaver, som før har været varetaget af danske soldater.
Og det er der, jeg også må sige til, jeg tror, det var hr. Morten Helveg Petersen, at der netop er forskel på en reduktion og en tilbagetrækning.
Jeg håber og tror på, vi kommer til at se reduktioner i Irak det næste år, for det er nemlig tegn på, at de godt 250.000 irakiske sikkerhedsstyrker, som nu er uddannet, kan tage nogle selvstændige opgaver.
Vi bevæger os frem mod det tal, der hedder 325.000 irakiske soldater og politifolk.
Jeg er glad for, at en stor del af den danske befolkning også kan se fornuften i, at vi bliver og gør arbejdet færdigt.
For hvis der kommer en ny irakisk regering her i weekenden, er det da ikke en måde at belønne dem på, at vi trækker koalitionsstyrkerne ud og så lader dem sejle deres egen sø, vel vidende at deres sikkerhedsapparat er så ringe, at de ikke kan dæmme op for de banditter, som vil destabilisere det styre, som i øjeblikket er i Irak.